**OBRAZLOŽENJE**

**Nacrta prijedloga Odluke o komunalnom redu**

Hrvatski sabor na sjednici održanoj dana 13. srpnja 2018. godine donio je Zakon o komunalnom gospodarstvu ( „Narodne novine“ br. 68/18), koji je stupio na snagu 04.08.2018.g.

Sukladno odredbi čl. 104. Zakona o komunalnom gospodarstvu („ Narodne novine“ broj 68/18,110/18) predstavničko tijelo jedinice lokalne samouprave u svrhu uređenja naselja te uspostave i održavanja komunalnog reda u naselju donosi odluku o komunalnom redu.

Postojeća Odluka o komunalnom redu donesena je 2008. godine, uz izmjene iz 2009. godine ( „Glasnik Grada Zadra“ br. 3/08, 13/09).

Odredbom čl. 130. Zakona o komunalnom gospodarstvu propisano je da će jedinica lokalne samouprave donijeti odluku o komunalnom redu donijeti u roku od godine dana od dana stupanja na snagu Zakona.

Kroz provedbu Zakona o komunalnom gospodarstvu ( „Narodne novine“ br. od 36/95 do 36/15) u dijelu koji se odnosi na postupanje komunalnih redara, uočeni su nedostatci koji su posljedično ograničavali obavljanje samog nadzora.

 Novi Zakon o komunalnom gospodarstvu osigurao je normativne uvjete kako bi se nejasnoće i nedostaci uočeni u provedbi nadzora komunalnih redara po starom Zakonu, razriješili te kako bi se poboljšali uvjeti za provedbu komunalnog reda. Novim Zakonom omogućeno je komunalnim redarima da utvrde identitet građana prikupljanjem njihovih osobnih podataka, da zatraže i pregledaju isprave od stranaka i drugih osoba nazočnih prilikom nadzora, što pridonosi jasnije uređenom pravnom položaju komunalnih redara te su propisane sankcije za ometanje komunalnog redara u provedbi nadzora i za onemogućavanje pregleda isprava.

 Slijedom navedenog, radi usklađenja Odluke o komunalnom redu sa Zakonom o komunalnom gospodarstvu te što učinkovitijeg provođenja komunalnog reda i mjera za njegovo održavanje, potrebno donijeti novu Odluku o komunalnom redu.

 S ciljem da se širi krug zainteresiranih osoba s područja Grada Zadra uključi u pripremu konačnog Nacrta Odluke o komunalnim djelatnostima, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 22. lipnja 2019. godine.** |
| Adresa e-pošte na koju se šalju očitovanja zainteresirane javnosti:**komunalno.savjetovanje@grad-zadar.hr** |